  Виталий Пронин Кылем арня пумын Удмурт Республикалэн Тӧроез Александр Соловьев тодматскиз Ижысь инвалидъёслэн огазеяськонзылэн ужаменыз. С. Бакиев кылдытӥз коляскаез ӝутӥсь платформа.Россиысь инвалидъёслэн огазеяськонзылэн Удмурт Республикая ёзэз интыяськемын Металлургъёслэн городоказы. Солэн кивалтӥсез Максим Воробьёв ивортэмъя, та удыслэн тужгес бадӟым сюлмаськонэз - инвалидъёслы улыны но ужаны луонлыкъёс кылдытон. Кызьы тодмо, «Доступная среда» программа Россиын 2020-тӥ арозь азьланьтэмын. Та программа чотын кылем ар куспын шаерысьтымы 58 интыын инвалидъёслы ветлыны луонлык кылдытэмын.Та дыре шаерысьтымы инвалидъёслэн огазеяськоназы 7 сюрс пала адями пыре. Пӧлазы пӧртэм адямиос: ляб кылӥсь-адӟисьёс но, коляскаын пукисьёс но. Кылсярысь, Салават Бакиевлэн пыдъёсыз висё. Коляскаын пуке ке но, ваньмон дыръяз Удмуртиысь инвалидъёслэн «Локомотив» командаязы баскетболэн шудэ. 3 ар талэсь азьло машинаен ворттылыны ӧдъям. Руль сьӧры пуксьыса, выль шуг-секытъёсын пумиськем. Ворттылыны, пе, огнын но луэ, нош коляскаез ӝутон-басьтон понна вӧзын нош ик юрттӥсьёс луыны кулэ. Салават кылдытэм коляскаез ӝутъясь платформа. Инвалид коляскаез машина вылэ интыям багажникын нуллыны чакламын. Та выллем арбериос быдэс дуннеын ӧвӧл на. С. Бакиевлы туэ февраль толэзе багажникез понна патент сётэмын.Инвалидъёслэн огазеяськонысьтызы 197 адями бахилаосты бинялтыса пичи капсулаосы яке полиэтилен пакетэ тыре. Ужзэс киын быдэсто. Рашит Зиятов ужзэс  капчиятон вылысь РАП-1 прибор кылдытэм. Со, пе, бахилаосты ӝоггес бинялтыны но юрттэ, коробкае понэм капсулаосты но лыдъя. Пичи прибор кык муртэз воштэ. Соин ужаны быгатозы ляб кылӥсь-адӟисьёс но, угось коробка тырме ке, машина ужамысь дугдэ.Удмурт Республикалэн Тӧроез Александр Соловьев инвалидъёслэн сюлмаськытӥсь юанъёссылы валэктон сётӥз, оскытӥз, азьланяз но таӵе пумиськонъёс ортчылозы шуыса.Валентина Емельянова  Теги: улон  